Pirmasis kosmoso turistas Dennis Tito
**Kosmoso turizmas** – privačiomis lėšomis finansuojami pramoginiai ar mokslo tiriamieji skrydžiai į kosmosą arba Žemės orbitą.

Šiuo metu kosmoso turizmo tikslui naudojamas Tarptautinės kosminės stoties Rusijos segmentas. Skrydžiai, kuriuos organizuoja agentūros „Roskosmos" ir „Space Adventures", atliekami rusų „Sojuz" komerciniais laivais. Iki 2012 m. pab. su jų pagalba kosminėje stotyje jau pabuvojo 8 turistai, tarp jų Charles Simonyi – du kartus. Turistai ruošiami Pamaskvės Žvaigždžių miestelyje bei Ščiolkove, taip pat naudojami nedideli lėktuvai, kuriuose simuliuojama nesvarumo būklė. Turo į orbitą kaina sudaro 20–23 mln. JAV dolerių.

Amerikiečių NASA vis dar priešinasi idėjai sujungti profesionalius skrydžius su kosmoso turizmo elementais, bet rusų kosmoso agentūrai ši idėja pasirodė patraukli. Dėl tokio rusų sumanymo amerikiečiai pagrasino rusams kosminėmis sankcijomis, bet tolimesnėse derybose abi šalys susitarė. Pirmuoju turistu, už savo kelionę į kosmosą sumokėjusiu 20 mln. JAV dolerių, tapo amerikietis Dennis Tito, pabuvojęs kosmose 2001 m. balandžio 28 – gegužės 6 d. 2002 m. tokį pat skrydį į kosmosą pakartojo dar vienas multimilijonierius iš Pietų Afrikos Respublikos Mark Shuttleworth. Po sėkmingai pasibaigusių pirmųjų bandymų rusai pradėjo pardavinėti atsirandančias laisvas vietas į erdvėlaivius, skraidančius į TKS. Transportiniai laivai į TKS gali talpinti 6–7 kosmonautus ir ne kiekvienoje misijoje užpildomas visas laivas. „Roskosmos" sudarė sutartį su amerikiečių firma „Space Adventures" ir perdavė jai bilietų pardavimo teisę.

Neišgalintys sumokėti milijoninių sumų už savaitinę kosminę kelionę gali tikėtis sulaukti pasiūlymo atlikti valandos trukmės pasiskraidymą stratosferoje už 100 000 JAV dolerių. Į kosminio turizmo rinką veržiasi naujos kompanijos, todėl ilgainiui tokios kelionės taps prieinamesnės.

Istorija
--------

Pirmąja kosmoso turiste turėjusi tapti amerikietė mokytoja Christa McAuliffe 1986 m. žuvo erdvėlaivio „Čelendžerio" katastrofoje. Po šio incidento JAV vyriausybė priėmė įstatymą, draudžiantį neprofesionalų skrydžius į kosmosą.

1990 ir 1991 m. pasinaudodami privačių kompanijų lėšomis, pakilo pirmieji komerciniai kosmonautai: japonų žurnalistas Toyohiro Akiyama ir pirmoji britė kosmonautė Helen Sharman. Tai buvo erdvėlaivių „Sojuz" skrydžiai į sovietinę kosminę stotį „Mir"

2004 m. rugsėjo 25 d. buvo įkurta „Virgin Galactic" – kosmoso turizmo grupė, kuri po „SpaceShipOne" sėkmės ėmė plėtoti kosmoso turizmą. Grupės tikslas buvo nuo 2007 m. kosminius skrydžius padaryti prieinamus visuomenei už 200 000 JAV dolerių. 

2011 m. Naujosios Meksikos valstijoje atidarytas milijardieriaus Ričardo Bransono naujas „Virgin" kosmoso uostas – prabangus terminalas, pirmasis pasaulyje komercinės paskirties kosmoso uostas, iš kur pasiturintys turistai galės pakilti į orbitą aplink Žemę.

2018 m. pabaigoje „SpaceX" kompanija planavo pasiųsti erdvėlaivį „Dragon 2" su kosmoso turistais į Mėnulio orbitą.

Kosmoso turistai
----------------

| Asmuo | Pilietybė | Metai | Skrydžio trukmė | Misija | Sumokėta suma (JAV dol.) |
| --- | --- | --- | --- | --- | --- |
| **1.** Dennis Tito | Amerikietis | 2001 | 8 dienos (balandžio 28 – gegužės 6 d.) | Pakilo su: Sojuz TM-32Grįžo su: Sojuz TM-31 | $20 mln. |
| **2.** Mark Shuttleworth | Pietų afrikietis / britas | 2002 | 11 dienų (balandžio 25 – gegužės 5 d.) | Pakilo su: Sojuz TM-34Grįžo su: Sojuz TM-33 | $20 mln. |
| **3.** Gregory Olsen | Amerikietis | 2005 | 11 dienų (spalio 1–11 d.) | Pakilo su: Sojuz TMA-7Grįžo su: Sojuz TMA-6 | $20 mln. |
| **4.** Anousheh Ansari | Iranietė / amerikietė | 2006 | 12 dienų (rugsėjo 18–29 d.) | Pakilo su: Sojuz TMA-9Grįžo su: Sojuz TMA-8 | $20 mln. |
| **5.** Charles Simonyi | Vengras / amerikietis | 2007 | 15 dienų (balandžio 7–21 d.) | Pakilo su: Sojuz TMA-10Grįžo su: Sojuz TMA-9 | $25 mln. |
| 2009 | 14 dienų (kovo 26 – balandžio 8 d.) | Pakilo su: Sojuz TMA-14Grįžo su: Sojuz TMA-13 | $35 mln. |
| **6.** Richard Garriott | Britas / amerikietis | 2008 | 12 dienų (spalio 12–23 d.) | Pakilo su: Sojuz TMA-13Grįžo su: Sojuz TMA-12 | $30 mln. |
| **7.** Guy Laliberté | Kanadietis | 2009 | 11 dienų (rugsėjo 30 – spalio 11 d.) | Pakilo su: Sojuz TMA-16Grįžo su: Sojuz TMA-14 | $40 mln. |

Taip pat skaitykite
-------------------

* Kosmoso kolonizacija
* Ekoturizmas
* Sportinis turizmas

Šaltiniai
---------

1. ↑   Kosminis turizmas
2. ↑  SPACEX TO SEND PRIVATELY CREWED DRAGON SPACECRAFT BEYOND THE MOON NEXT YEAR  Archyvuota kopija 2017-03-01 iš Wayback Machine projekto.
3. ↑  Tyler, Patrick E. (2001-05-07). „Space Tourist, Back From 'Paradise,' Lands on Steppes". *The New York Times*. Suarchyvuota iš originalo 2013-04-30. Nuoroda tikrinta 2013-06-18.
4. ↑  „Space tourist gets value for money". CNN. 2002-05-01. Suarchyvuotas originalas 2012-07-07. Nuoroda tikrinta 2013-06-18.
5. ↑  Moskowitz, Clara (2010-06-09). „Millionaire Space Tourist Wants to Go Back". Space.com.
6. ↑  „Her Ticket To Space: $20 Million". NPR. 2011-07-14.
7. 1 2  „Charles Simonyi buys return ticket to space for $35m". *The Guardian*. 2009-03-24.
8. ↑  Morrison, Tim (2008-09-25). „Space Tourist Richard Garriott". *Time*. Suarchyvuotas originalas 2013-08-26. Nuoroda tikrinta 2013-06-18.
9. ↑  Clark, Stephen (2010-09-15). „Boeing allies with Space Adventures for tourist flights". Spaceflight Now.

Nuorodos
--------

* Kosmoso turizmas Archyvuota kopija 2013-10-08 iš Wayback Machine projekto.
* Kosminių turistų skrydžiai į TKS
* Atidarytas pirmasis kosmoso uostas (video)